CELEX: 32022R0710
Language: ro
Date: 2022-05-06 00:00:00
Title: Regulamentul (UE) 2022/710 al Comisiei din 6 mai 2022 de refuzare a autorizării unei mențiuni de sănătate referitoare la produse alimentare și la reducerea riscului de îmbolnăvire (Text cu relevanță pentru SEE)

10.5.2022   
               
               
                  RO
               
               
                  Jurnalul Oficial al Uniunii Europene
               
               
                  L 133/9
               
            
         REGULAMENTUL (UE) 2022/710 AL COMISIEI
         din 6 mai 2022
         de refuzare a autorizării unei mențiuni de sănătate referitoare la produse alimentare și la reducerea riscului de îmbolnăvire
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1924/2006 al Parlamentului European și al Consiliului din 20 decembrie 2006 privind mențiunile nutriționale și de sănătate înscrise pe produsele alimentare (1), în special articolul 17 alineatul (3),
         întrucât:
         
                     (1)
                  
                  
                     În temeiul Regulamentului (CE) nr. 1924/2006, mențiunile de sănătate sunt interzise pe produsele alimentare, cu excepția cazului în care ele sunt autorizate de Comisie în conformitate cu regulamentul respectiv și sunt incluse în lista Uniunii cu mențiuni permise.
                  
               
                     (2)
                  
                  
                     Regulamentul (CE) nr. 1924/2006 prevede, de asemenea, că cererile de autorizare a mențiunilor de sănătate pot fi transmise de către operatorii din sectorul alimentar autorității naționale competente a unui stat membru. Autoritatea națională competentă trebuie să transmită cererile valabile Autorității Europene pentru Siguranța Alimentară („autoritatea”).
                  
               
                     (3)
                  
                  
                     După primirea unei cereri, autoritatea trebuie să informeze fără întârziere celelalte state membre și Comisia și să emită un aviz cu privire la mențiunea de sănătate în cauză.
                  
               
                     (4)
                  
                  
                     Comisia trebuie să decidă cu privire la autorizarea mențiunilor de sănătate, ținând cont de avizul emis de autoritate.
                  
               
                     (5)
                  
                  
                     Ca urmare a unei cereri din partea Anxioﬁt Ltd., transmisă în temeiul articolului 14 alineatul (1) litera (a) din Regulamentul (CE) nr. 1924/2006, autorității i s-a solicitat să emită un aviz cu privire la justificarea științifică a unei mențiuni de sănătate referitoare la Anxioﬁt-1 și la reducerea anxietății subclinice și ușoare (Întrebarea nr. EFSA-Q-2020-00032). Mențiunea propusă de solicitant a fost formulată după cum urmează: „S-a demonstrat că Anxiofit-1 ameliorează anxietatea subclinică și ușoară. Anxietatea subclinică și ușoară sunt factori de risc în apariția bolilor anxietății și a depresiei”.
                  
               
                     (6)
                  
                  
                     Comisia, statele membre și solicitantul au primit avizul științific (2) cu privire la mențiunea respectivă de la autoritate, care a concluzionat că, pe baza datelor prezentate, dovezile științifice au fost insuficiente pentru a stabili o relație cauză-efect între consumul de Anxiofit-1 și reducerea anxietății subclinice și ușoare. În consecință, deoarece mențiunea de sănătate nu îndeplinește cerințele Regulamentului (CE) nr. 1924/2006 pentru a fi inclusă în lista Uniunii cu mențiunile permise, este necesar ca ea să nu fie autorizată.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Mențiunea de sănătate din anexa la prezentul regulament nu se include în lista Uniunii cu mențiuni permise astfel cum se prevede la articolul 14 alineatul (1) din Regulamentul (CE) nr. 1924/2006.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 mai 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 404, 30.12.2006, p. 9.
         
            (2)  EFSA Journal 2020;18(10):6264
      
      
         
            ANEXĂ
            Mențiune de sănătate respinsă
            
                        Cerere – Dispoziții relevante din Regulamentul (CE) nr. 1924/2006
                     
                     
                        Nutrient, substanță, produs alimentar sau categorie de produse alimentare
                     
                     
                        Mențiune
                     
                     
                        Trimitere la avizul EFSA
                     
                  
                        Articolul 14 alineatul (1) litera (a) – mențiune de sănătate referitoare la reducerea riscului de îmbolnăvire
                     
                     
                        Anxiofit-1, un ingredient alimentar care conține un extract uscat hidroalcoolic de rădăcină de Echinacea angustifolia standardizat pentru profilul alkamidic specific
                     
                     
                        S-a demonstrat că Anxiofit-1 ameliorează anxietatea subclinică și ușoară. Anxietatea subclinică și ușoară sunt factori de risc în apariția bolilor anxietății și a depresiei
                     
                     
                        EFSA-Q-2020-00032